Diari Oficial de la Generalitat Valenciana


Sumari del DOGV 8045, del 22-05-2017 (2017/3365)

RESOLUCIÓ de 4 d'abril de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 14/17-AIA Teulada.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8045

Data del DOGV
:   22-05-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/3365


Data del document
:   04-04-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 4 d'abril de 2017, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 14/17-AIA Teulada. [2017/3365]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 14/17-AIA Teulada.  
  
«Informe d'impacte ambiental  
Expedient: 14/6445-WDK.  
Títol: sondeig per a la investigació d'aigües subterrànies al paratge Canor.  
Òrgan substantiu: Servei Territorial d'Indústria i Energia d'Alacant.  
  
Promotor: Consorci d'abastiment domiciliari d'aigua potable Teulada-el Poble Nou de Benitatxell.  
Localització: Teulada (Alacant).  
Amb data 8 de febrer de 2017, el Servei Territorial d'Indústria i Energia d'Alacant remet, per registre interdepartamental, al Servei d'Avaluació d'Impacte Ambiental la sol·licitud d'inici d'avaluació d'impacte ambiental simplificada del projecte de sondeig per a investigació d'aigües subterrànies al paratge Canor, al terme municipal de Teulada (Alacant).  
L'esmentada sol·licitud adjunta un document ambiental denominat Estudi d'impacte ambiental simplificat en les obres de construcció d'un sondeig d'investigació d'aigües subterrànies al paratge Canor, polígon 1, parcel·la 273, del terme municipal de Teulada (Alacant), el contingut del qual s'adequa a l'article 45 de la Llei 21/2013, de 9 de desembre, d'avaluació ambiental.  
  
Objecte  
El projecte té per objecte definir les obres a executar per a la investigació de les possibilitats d'existència de recursos hídrics subterranis i, si és el cas, posterior explotació, per a destinar-los a cobrir les necessitats hídriques dels municipis de Teulada i el Poble Nou de Benitatxell durant els mesos estivals. El sondeig s'ubica en el punt de coordenades X 247.147, Y 4.291.352, a la parcel·la 273 del polígon 1, al terme municipal de Teulada. La profunditat final prevista per a l'obra s'estima en uns 400 m.  
  
Marc normatiu  
L'avaluació d'impacte ambiental de projectes queda regulada en la Llei 2/1989, de 3 de març de 1989, d'impacte ambiental de la Generalitat Valenciana, els reglaments que la despleguen (Decret 162/1990 i Decret 32/2006, que modifica l'anterior) i la Llei 21/2013, de 9 de desembre, d'avaluació ambiental (d'ara endavant LEA).  
La legislació ambiental tipifica en els seus annexos els projectes que han de ser sotmesos a avaluació d'impacte ambiental. L'annex II de la LEA inclou en el grup 3, apartat a, les perforacions profundes de més de 120 metres per a l'abastiment d'aigua, a excepció de les perforacions per a investigar l'estabilitat o l'estratigrafia dels sòls i subsòl.  
  
Per tant, el projecte s'ha de sotmetre a avaluació d'impacte ambiental simplificada. Aquest procediment queda regulat en la secció segona del capítol II del títol II de la LEA.  
L'òrgan ambiental determinarà, d'acord amb els criteris de l'annex III, i amb les consultes a les administracions afectades, si els aspectes ambientals estan suficientment considerats i integrats amb la formulació d'un informe d'impacte ambiental o cal complementar l'avaluació d'impacte ambiental per mitjà de la tramitació del procediment d'avaluació d'impacte ambiental ordinària que conclou amb la formulació de la declaració d'impacte ambiental.  
Tramitació  
L'òrgan ambiental no ha identificat administracions públiques afectades ni persones interessades.  
  
Anàlisi del projecte per a determinar la necessitat de sotmetre o no a avaluació d'impacte ambiental ordinària.  
L'anàlisi es realitza tenint en compte els criteris de l'annex III de la LEA.  
Característiques del projecte  
Actualment el promotor té concedida una concessió d'aigües subterrànies per part de la Confederació Hidrogràfica del Xúquer, a partir de 9 perforacions existents. S'ha produït una disminució del cabal que subministren fins a la data, i això ha produït un dèficit que és necessari reposar.  
L'esmentat problema pretén solucionar-se amb aquest nou sondeig, que s'ubica en les coordenades X 247.147, Y 4.294.352. El sondeig tindrà una profunditat de 400 m. No es pretén extraure més aigua de l'aqüífer de la que ja es té concedida.  
Atesa la proximitat existent entre els sondejos actuals i el proposat, uns 15 metres, es podrà permetre l'aprofitament de l'accés i les infraestructures d'explotació i transport existents.  
El termini d'execució per a la construcció del nou sondeig és de 4 mesos.  
L'accés es realitza a través de la carretera CV-740, d'un camí asfaltat i un camí.  
Prèviament a la fase de construcció, cal desbrossar i anivellar la superfície d'emplaçament de la perforadora.  
Fase de construcció  
Les distintes operacions del procés constructiu són:  
- Perforació per percussió simple, amb un diàmetre de perforació de 600 mm.  
- Obertura de túnel de 20 metres de profunditat amb diàmetre de perforació 650 mm i entubament de 600 mm de diàmetre i 8 mm de grossària.  
- Cimentació de la zona de l'obertura del túnel del sondeig i espai anul·lar comprés entre la paret del sondeig i la canonada de revestiment fins als 5 m de profunditat amb formigó H-150.  
- Col·locació de canonada metàl·lica cega de revestiment de 8 mm de grossària i 500 mm de diàmetre.  
- Neteja del sondeig, per mitjà d'un valvulatge o embolada.  
- Bombament d'assaig de 24 h de duració.  
Durant el procés constructiu, l'empresa disposarà de la maquinària amb la torreta de perforació muntada sobre camió, recolzada per un compressor de potència suficient.  
La duració dels treballs s'estima en 4 mesos aproximadament.  
Està prevista la creació d'un bassa on abocar les aigües utilitzades per a evacuar els detritus de la perforació.  
Fase d'abandó  
Abans d'abandonar el sondeig, ha d'efectuar-se el segellament amb materials impermeables sota la supervisió del director facultatiu. El segellament ha de ser impermeable (argila, ciment, etc.) i ha d'omplir l'espai anul·lar entre aquesta i el terreny. S'ha d'omplir la part superior del pou amb formigó fins a un mínim de 5 m, i quedarà l'últim tram d'1 m reblit de sòl natural.  
En el cas que l'abandó siga temporal, s'ha d'emprar una tapa metàl·lica amb una grossària mínim de 4 mm, soldada en tot el seu perímetre al tub.  
En ambdós casos en la paret del tub s'ha de deixar un orifici de ventilació de 8 mm de diàmetre.  
Ubicació dels projectes  
El sondeig s'ubica al terme municipal de Teulada, molt pròxim a l'actual sondeig de Canor.  
Es troba en una parcel·la d'ús agrícola, en un entorn transformat, a uns 400 metres de sòl urbà d'ús industrial. La parcel·la està classificada com a sòl no urbanitzable comú.  
El sondeig està enclavat sobre materials pertanyents al terciari, concretament al miocé, per a després trobar en profunditat els materials carbonatats del cretaci.  
Característiques del potencial impacte  
No es preveu la generació de majors impactes, ja que s'utilitzen les instal·lacions ja existents en l'actual sondeig de Canor.  
Per a evitar afectar la qualitat de les aigües subterrànies, la manipulació dels lubricants, combustibles i semblants necessaris per al funcionament normal de la maquinària s'ha de desenvolupar en un lloc adequat que evite que qualsevol vessament puga percolar i contaminar l'aigua subterrània i l'ha de realitzar personal especialitzat que retirarà els lubricants cap als tallers adequats per a la seua arreplega. Així mateix, es disposa de lloc adequat per a l'arreplega, canvis i emmagatzematge de lubricants i combustibles.  
A fi d'evitar l'entrada de les aigües superficials que pogueren contaminar les aigües subterrànies, la canonada definitiva de revestiment del sondeig haurà de sobreeixir almenys 30 cm per damunt de la superfície del terreny. Es disposarà al voltant d'aquesta canonada d'una placa de ciment amb grossària mínim de 15 cm en el centre i 10 cm en la vora. En finalitzar l'obra es col·locarà una tapa o dispositiu de protecció, de manera que no siga possible l'entrada d'objectes estranys. A més, se cimentaran els trams dels sondejos en un mínim de 4 m.  
La qualitat de les aigües superficials pot veure's afectada per l'augment de càrregues sòlides pel detritus de la perforació. Aquest material s'ha d'evacuar a les basses de llots i després del seu ús aquestes han de ser reblides o desmantellades, les quals han de quedar de manera que no ocasionen entollades ni constituïsquen un risc d'accident per a les persones o animals.  
Els impactes que podrien afectar l'atmosfera a causa del funcionament de la màquina són: emissions gasoses del motor de combustió, pols de la perforació i soroll durant l'execució. Per a evitar aquests impactes, tota la maquinària estarà equipada amb silenciadors homologats, es realitzaran manteniments periòdics de la maquinària i s'empraran protectors auditius per als treballadors. Així mateix, la perforadora estarà equipada amb captador de pols; s'usarà aigua com a fluid de perforació; es faran, si cal, regs periòdics del camí d'accés, i se subministraran màscares homologades per al personal.  
  
S'estableix un pla de vigilància ambiental els objectius del qual són:  
- Seguir l'execució del projecte de l'obra del sondeig i el compliment de les mesures correctores prèvies.  
- Verificar que els impactes produïts per l'execució del projecte s'ajusten als previstos.  
- Verificar que no es produeixen impactes diferents dels previstos i imposar les mesures correctores oportunes, si escau.  
- Control de l'eficàcia de les mesures adoptades.  
El pla de vigilància ambiental es compon dels punts següents:  
  
- Control de les labors de construcció del sondeig.  
- Control de la qualitat de l'aigua superficial.  
- Control de la qualitat atmosfèrica.  
- Control dels efectes sobre el medi biòtic.  
- Control de l'eficàcia del procés de restauració de l'àrea.  
  
Conclusió  
Ateses les característiques i la destinació dels terrenys afectats, la magnitud dels impactes previsibles i les mesures preventives i correctores plantejades, s'estima que el projecte no generarà efectes significatius sobre el medi ambient, sempre que es realitze segons el que estableix el document ambiental remés i les condicions que s'especifiquen a continuació:  
1. S'ha de fer una correcta gestió dels residus en l'obra, en concret, de la gestió adequada de les basses de llot. Excepte impossibilitat tècnica, es recomana el desmantellament de la bassa en compte de reblir-la.  
  
2. S'han de desmantellar les instal·lacions previstes per a realitzar la retirada i el canvi dels lubricants i combustibles.  
Per tant, no cal tramitar un procediment d'avaluació d'impacte ambiental ordinària, sense perjuí del compliment de la normativa i la legislació ambiental i sectorial aplicable.  
  
Consideracions jurídiques  
1. El projecte examinat constitueix un dels supòsits fàctics en els quals és preceptiva l'avaluació d'impacte ambiental simplificada, abans de la resolució administrativa que s'adopte per a l'aprovació definitiva d'aquell, segons es desprén de l'article 7.2 de la Llei 21/2013, de 9 de desembre, d'avaluació ambiental.  
2. En l'expedient s'han observat els tràmits previstos en la secció 2a de la Llei 21/2013, de 9 de desembre, d'avaluació ambiental, i en les altres disposicions que se li apliquen.  
3. L'article 13 del Decret 158/2015, de 28 de juny, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i Avaluació Ambiental la competència sobre avaluació ambiental de plans i programes i de projectes.  
  
Informe d'impacte ambiental  
Primer  
El sondeig per a investigació d'aigües subterrànies al paratge Canor, al terme municipal de Teulada (Alacant), no té efectes significatius sobre el medi ambient, d'acord amb el que estableixen els articles 46 i 47 i els criteris establits en l'annex III de la Llei 21/2013, de 9 de desembre, d'avaluació ambiental, sempre que es realitze segons el que estableix el document ambiental remés i les condicions que s'especifiquen a continuació:  
1. S'ha de fer una correcta gestió dels residus en l'obra, en concret, de la gestió adequada de les basses de llot. Excepte impossibilitat tècnica, es recomana el desmantellament de la bassa en compte de reblir-la.  
  
2. S'han de desmantellar les instal·lacions previstes per a realitzar la retirada i el canvi dels lubricants i combustibles.  
  
Segon  
D'acord amb el que disposa l'article 47.3 de la Llei 21/2013, de 9 de desembre, d'avaluació ambiental, aquest informe d'impacte ambiental es publicarà en el Diari Oficial de la Generalitat Valenciana. Això no eximeix el promotor de l'obtenció de les autoritzacions que resulten legalment exigibles, així com del compliment de tots els preceptes legals que siguen aplicables.  
  
  
Tercer  
D'acord amb el que disposa l'article 47.4 de la Llei 21/2013, de 9 de desembre, d'avaluació ambiental, aquest informe d'impacte ambiental perdrà la seua vigència i cessarà en la producció dels efectes que li són propis si una vegada publicat en el Diari Oficial de la Generalitat Valenciana no s'ha autoritzat el projecte en el termini màxim de quatre anys des de la seua publicació.  
  
Quart  
D'acord amb el que disposa l'article 47.6 de la Llei 21/2013, de 9 de desembre, d'avaluació ambiental, aquest informe d'impacte ambiental no serà objecte de cap recurs sense perjuí que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
València, 27 de febrer de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 4 d'abril de 2017.- El director general de Medi Natural i d'Avaluació Ambiental: Antoni Marzo i Pastor.